Peru revine la sistemul legislativ bicameral după ce l-a abolit trei decenii, în urma promulgării, miercuri, a unei legi care reînfiinţează Senatul, transmite joi AFP, scrie AGERPRES.
Membrii Camerei superioare urmează să fie aleşi în timpul alegerilor generale cu vot universal direct începând din 2026. La acest scrutin vor fi aleşi 60 de senatori şi 130 de deputaţi pentru un mandat de cinci ani.
Pentru această reforma a fost necesară modificarea a peste 50 de articole ale Constituţiei din 1993, promulgată sub guvernul preşedintelui Alberto Fujimori (1990-2000).
"Restabilirea bicameralismului în Peru este, fără îndoială, cea mai importantă reformă constituţională aprobată de Parlament de la crearea sa prin Constituţia din 1993", a declarat preşedintele Parlamentului, Alejandro Soto.
Realegerea pentru un mandat de parlamentar, interzisă din 2018, este din nou autorizată. "Senatorii şi deputaţii vor putea fi realeşi imediat în aceeaşi funcţie", prevede legea publicată în Monitorul Oficial.
Reforma a fost aprobată în urma unui consens într-un Parlament dominat de partide populiste şi de dreapta, inclusiv partidul pro-Fujimori Fuerza Popular.
Preşedintele Parlamentului a motivat revenirea la bicameralism, argumentând în special că "o lege examinată de două organe va fi, fără îndoială, mai benefică pentru ţară".
Peru a desfiinţat Senatul în 1993, când o adunare constituantă a elaborat o în acord cu dorinţele preşedintelui Fujimori, care dorea să treacă peste Senat pentru a-şi adopta legile fără opoziţie.